ಗ್ರೀಸ್‍ನ ನ್ಯಾಯಾಂಗ

ಗ್ರೀಸ್‍ನ ನ್ಯಾಯವ್ಯವಸ್ಥೆಯು ಸಾಂವಿಧಾನಿಕವಾಗಿ ಸ್ಥಾಪಿತವಾದ ಆ ದೇಶದ ನ್ಯಾಯಾಲಯಗಳ ವ್ಯವಸ್ಥೆಯಾಗಿದೆ.

## ನ್ಯಾಯವ್ಯವಸ್ಥೆಯ ಆಧುನಿಕ ಇತಿಹಾಸ 
1821ರ ಕ್ರಾಂತಿ ಗ್ರೀಕ್ ನ್ಯಾಯಶಾಸ್ತ್ರದ ಇತಿಹಾಸದಲ್ಲಿ ಒಂದು ಹೊಸ ಯುಗಕ್ಕೆ ನಾಂದಿಯಾಯಿತು. 1822 ಜನವರಿ 1 ರಂದು ಎಪಿಡಾರಸಿನಲ್ಲಿ ಸೇರಿದ್ದ ಕ್ರಾಂತಿಕಾರಿ ಸಭೆ ಫ್ರಾನ್ಸಿನಲ್ಲಿ ಘೋಷಿಸಲಾದ ಮಾನವ ಹಕ್ಕುಗಳ ಆಧಾರದ ಮೇಲೆ ರೂಪುಗೊಂಡ ಸ್ವತಂತ್ರ ಹಾಗೂ ಪ್ರಜಾಸತ್ತಾತ್ಮಕ ಸ್ವರೂಪದ ಸಂವಿಧಾನವನ್ನು ಅಂಗೀಕರಿಸಿತು. ಪರಮಾಧಿಕಾರವುಳ್ಳ ಸಂಸತ್ತನ್ನು ಸ್ಥಾಪಿಸುವ ಸಂವಿಧಾನ 1823ರಲ್ಲಿ ಅಸ್ತಿತ್ವಕ್ಕೆ ಬಂತು. ಆದರೆ ಟ್ರಾಯ್‍ಜ಼ೇನ್‍ನಲ್ಲಿ ಅಂಗೀಕರೀಸಲಾದ ಮೂರನೆಯ ಸಂವಿಧಾನದ ಮೇರೆಗೆ ಕಾರ್ಯಪಾಲಿಕಾಧಿಕಾರವನ್ನು ಕ್ಯಾಪೊಡಿಸ್ಟ್ರೆಯಾಸನಿಗೆ ವಹಿಸಿಕೊಡಲಾಯಿತು. ಈತ ತನ್ನ ಅಧಿಕಾರ ಚಲಾವಣೆಯ ನೆಪದಲ್ಲಿ ಸಂಸತ್ತನ್ನು ರದ್ದುಗೊಳಿಸಿದ. 1831ರ ವರೆಗೆ ರಾಜ್ಯಭಾರ ನಡೆಸಿದ. ಜನತೆಗೆ ಇವನ ಬಗ್ಗೆ ಗೌರವವಿರಲಿಲ್ಲ. ಹೀಗಾಗಿ ಇವನ ಕೊಲೆಯಾಯಿತು. ಗ್ರೀಸಿನಲ್ಲಿ ಸ್ವಲ್ಪ ಕಾಲ ಅರಾಜಕತೆಯಿತ್ತು. ರಾಜಕುಮಾರ ಓತೋ ಪ್ರಾಪ್ತವಯಸ್ಕನಾಗಿ ರಾಜನಾಗಿ ಬಂದಮೇಲೆ ಅರಾಜಕತೆ ಕಡಿಮೆಯಾಗಹತ್ತಿತ್ತು. ಆತನ ಸರ್ವಾಧಿಕಾರವೂ ಜನಕ್ಕೆ ಹಿತವೆನಿಸಲಿಲ್ಲ. 1844ರಲ್ಲಿ ಕ್ರಾಂತಿಯಾಗಿ ಫ್ರೆಂಚರ 1830ರ ಪ್ರಣಾಳಿಕೆಯ ಮಾದರಿಯ ಸಂವಿಧಾನ ಆಚರಣೆಗೆ ಬಂತು. 1862ರಲ್ಲಾದ ಮತ್ತೊಂದು ಕ್ರಾಂತಿಯ ಫಲವಾಗಿ ಓತೋ ಅಧಿಕಾರ ಕಳೆದುಕೊಂಡ. ಎರಡು ವರ್ಷಗಳ ಅನಂತರ 1ನೆಯ ಜಾರ್ಜ್ ಹೊಸ ಪ್ರಜಾಸತ್ತಾತ್ಮಕ ಸಂವಿಧಾನವನ್ನು ಘೋಷಿಸಿದ. ಈ ಸಂವಿಧಾನದ ಮೇರೆಗೆ ರಾಜಕೀಯ ಪರಮಾಧಿಕಾರ ಜನತೆಗೆ ಸೇರಿದ್ದು, ಶಾಸನವನ್ನು ಮಾಡುವ ಅಧಿಕಾರ ರಾಜ ಮತ್ತು ಸಂಸತ್ತುಗಳಲ್ಲಿ ನಿಹಿತವಾಗಿತ್ತು. ಮತಹಕ್ಕು ಪುರುಷರಿಗೆ ಪ್ರಥಮವಾಗಿ ದೊರೆತದ್ದು, ರಹಸ್ಯ ಮತದಾನ-ಇವು ಈ ಸಂವಿಧಾನದ ಪ್ರಮುಖ ಲಕ್ಷಣಗಳು.

1911ರಲ್ಲಾದ ಶಾಂತಿಯುತ ಮತ್ತು ರಕ್ತರಹಿತ ಕ್ರಾಂತಿಯ ಪರಿಣಾಮವಾಗಿ ಸಂವೈಧಾನಿಕ ಬದಲಾವಣೆಗಳಾದವು. ಸ್ವಲ್ಪ ಕಾಲ 1864ರ ಸಂವಿಧಾನ ಆಚರಣೆಯಲ್ಲಿತ್ತು. ಒಂದನೆಯ ಮಹಾಯುದ್ಧದ ಕಾಲದಲ್ಲಿ ಸಂವಿಧಾನವನ್ನು ಹಲವು ಸಲ ಸ್ಥಗಿತಗೊಳಿಸಲಾಗಿತ್ತು. 1927ರಲ್ಲಿ ರಾಜ ಮನೆತನದ ಅಧಿಕಾರವನ್ನು ರದ್ದುಗೊಳಿಸಲಾಯಿತು. ಆದರೆ 1935ರಲ್ಲಿ ರಾಜಮನೆತನದ ಅಧಿಕಾರ ಮತ್ತು ಹಿಂದಿನ ಸಂವಿಧಾನ ಮತ್ತೆ ಅಸ್ತಿತ್ವಕ್ಕೆ ಬಂದವು.

ಎರಡನೆಯ ಮಹಾಯುದ್ಧದ ನಂತರ 1952ರಲ್ಲಿ ಹೊಸ ಸಂವಿಧಾನ ಕಾರ್ಯರೂಪಕ್ಕೆ ಬಂತು. 1967ರಲ್ಲಿ ಮಿಲಿಟರಿ ಕ್ರಾಂತಿಯಾಯಿತು. ಅದರಿಂದಾಗಿ 1952ರ ಸಂವಿಧಾನದ ಬಹುಭಾಗವನ್ನು ಸ್ಥಗಿತಗೊಳಿಸಲಾಯಿತು. ಇನ್ನೊಂದು ಸಂವಿಧಾನವನ್ನು ಸಿದ್ಧಗೊಳಿಸಲು ಒಂದು ತಜ್ಞರ ಸಮಿತಿಯನ್ನು ನೇಮಿಸಲಾಯಿತು. ಆ ಸಮಿತಿಯವರು ಸಿದ್ಧಗೊಳಿಸಿದ ಸಂವಿಧಾನವನ್ನು 1968ರ ಸೆಪ್ಟೆಂಬರ್ 29ರಂದು ಜನಮತಗಣನೆಯ ಮೂಲಕ ಅಂಗೀಕರಿಸಲಾಯಿತು. ಸಂವೈಧಾನಿಕ ಪರಿಮಿತ ರಾಜಪ್ರಭುತ್ವ ಹಾಗೂ ಸಂಸತ್ತಿನ ಅಧಿಕಾರ, ವ್ಯಕ್ತಿಸ್ವಾತಂತ್ರ್ಯ, ಬಂದಿಪ್ರತ್ಯಕ್ಷೀಕರಣ, ಶಾಸನ ದೃಷ್ಟಿಯಲ್ಲಿ ಸಮಾನತೆ ಮುಂತಾದವು ಇದರ ಮುಖ್ಯ ಲಕ್ಷಣಗಳು. ದೇಶದ ಅಭಿವೃದ್ಧಿ ಕಾರ್ಯಗಳಲ್ಲಿ ತೊಡಗಿಸಲಾಗುವ ವಿದೇಶೀ ಹಣಕ್ಕೆ ಭದ್ರತೆ, ವಕೀಲ, ವೈದ್ಯಕ ವೃತ್ತಿಗಳು ನಾಗರಿಕರಿಗೆ ಮಾತ್ರ ಮೀಸಲು ಎಂಬ ಉಪಬಂಧಗಳು ಇದರಲ್ಲಿವೆ. ೧೯೭೪ರಲ್ಲಿ ಗ್ರೀಸ್ ಗಣರಾಜ್ಯವಾಯಿತು.

### ಸಂಹಿತೆಗಳ ಸೃಷ್ಟಿ 
ಗ್ರೀಕ್ ದಿವಾಣಿ ಸಂಹಿತೆಗೆ ಬಿಜ಼ಂಟೀನ್ ಸಮ್ರಾಟರ ಕಾನೂನುಗಳು ಆಧಾರವಾಗಿದ್ದುವು. ಆದರೆ 1827ರ ಸಂವಿಧಾನದಲ್ಲಿ ಫ್ರೆಂಚ್ ನ್ಯಾಯದ ಆಧಾರದ ಮೇಲೆ ಮುಂದಿನ ಸಂಹಿತೆಯನ್ನು ರೂಪಿಸಬೇಕೆಂಬ ಅಭಿಪ್ರಾಯವನ್ನು ವ್ಯಕ್ತಮಾಡಲಾಗಿತ್ತು. ಗ್ರೀಸಿನಲ್ಲಿ 1804ಕ್ಕಿಂತಲೂ ಮುಂಚಿನಿಂದಲೇ ಫ್ರೆಂಚ್ ನ್ಯಾಯಸೂತ್ರಗಳ ಪ್ರಭಾವ ಇತ್ತು. ಫ್ರೆಂಚ್ ವಾಣಿಜ್ಯ ಸಂಹಿತೆ ಗ್ರೀಕ್ ಭಾಷೆಗೆ ಅನುವಾದಗೊಂಡು ಅಲ್ಲೂ ಆಚರಣೆಗೆ ಬಂತು. 1823ರಲ್ಲಿ ಫ್ರೆಂಚ್ ದಂಡಸಂಹಿತೆಯ ಆಧಾರದ ಮೇಲೆ ದಂಡಸಂಹಿತೆಯನ್ನು ರಚಿಸಲಾಯಿತು. ಇತರ ವಿಷಯಗಳಲ್ಲಿ ಬಿಜ಼ಂಟೀನ್ ಕಾನೂನುಗಳು ಆಚರಣೆಯಲ್ಲಿದ್ದುವು.

ಓತೋ ದೊರೆಯ ಕಾಲದಲ್ಲಿ ಜಿ.ಎಲ್. ಮೌರರನ ನೇತೃತ್ವದಲ್ಲಿ ಫ್ರೆಂಚ್ ಮತ್ತು ಬವೆರೀಯನ್ ಮಾದರಿಯಲ್ಲಿ ನಾಲ್ಕು ಸಂಹಿತೆಗಳನ್ನು ತಯಾರಿಸಲಾಯಿತು. ಇವುಗಳ ಪೈಕಿ ವ್ಯವಹಾರ ಸಂಹಿತೆ ಹಲವಾರು ತಿದ್ದುಪಡಿಗಳೊಡನೆ 20ನೆಯ ಶತಮಾನದ ಉತ್ತರಾರ್ಧದವರೆಗೆ ಆಚರಣೆಯಲ್ಲಿತ್ತು. ಹಾಗೆಯೇ ದಂಡಸಂಹಿತೆ ಮತ್ತು ದಂಡಪ್ರಕ್ರಿಯಾಸಂಹಿತೆಗಳೂ ಆಚರಣೆಯಲ್ಲಿದ್ದುವು.

ಗ್ರೀಕ್ ನ್ಯಾಯದ ಕ್ರೋಢೀಕರಣ ಕಾರ್ಯದಲ್ಲಿ 1922ರ ಅನಂತರ ಹೆಚ್ಚಿನ ಕಾರ್ಯ ನಡೆದಿದೆ ಎನ್ನಬಹುದು. 1922ರಲ್ಲಿ ಸಿದ್ಧಗೊಳಿಸಲಾದ ಕರಡು ಹಾಗೆಯೇ ಉಳಿಯಿತು. 1930ರಲ್ಲಿ ಒಂದು ಸಮಿತಿಯನ್ನು ನೇಮಿಸಲಾಯಿತು. ಈ ಸಮಿತಿಯವರು 1937ರಲ್ಲಿ ಕೆಲವು ಕರಡುಪತ್ರಗಳನ್ನು ಪ್ರಕಟಿಸಿದರು. ಈ ಕರಡುಗಳನ್ನು ಸಮನ್ವಯಗೊಳಿಸಲು ಜಿ. ಬೇಲ್ಸನ್ನು ನೇಮಿಸಲಾಯಿತು. 1940ರಲ್ಲಿ ದಿವಾಣಿ ಸಂಹಿತೆ ಸಿದ್ಧವಾಯಿತು. ಇದು 1941ರ ಜುಲೈ ತಿಂಗಳಲ್ಲಿ ಆಚರಣೆಯಲ್ಲಿ ಬರಬೇಕಾಗಿತ್ತು. ಆದರೆ ವಿದೇಶಿ ಸೇನೆಯ ಆಕ್ರಮಣಕ್ಕೆ ದೇಶ ಒಳಗಾಯಿತು. ದೇಶ ಸ್ವತಂತ್ರವಾದ ಮೇಲೆ 1945ರಲ್ಲಿ ಒಂದು ಹೊಸ ಸಂಹಿತೆಯನ್ನು ಜಾರಿಗೆ ತಂದರೂ 1946ರಲ್ಲಿ ಹಿಂದಿನ 1940ರ ಸಂಹಿತೆಯನ್ನು ಆಚರಣೆಗೆ ತರಲಾಯಿತು.

ಗ್ರೀಸಿನ ಆಧುನಿಕ ನ್ಯಾಯವನ್ನು ದಿವಾಣಿ ಸಂಹಿತೆ, ವಾಣಿಜ್ಯ ಸಂಹಿತೆ, ದಂಡ ಸಂಹಿತೆ, ವ್ಯವಹಾರ ಪ್ರಕ್ರಿಯಾ ಮತ್ತು ದಂಡ ಪ್ರಕ್ರಿಯಾ ಸಂಹಿತೆಗಳು, ಸಾಮಾಜಿಕ ಸುಧಾರಣಾ ಕಾನೂನುಗಳು ಹಾಗೂ ಅಂತರರಾಷ್ಟ್ರೀಯ ವೈಯಕ್ತಿಕ ಮತ್ತು ಸಾಮಾನ್ಯ ನ್ಯಾಯ ಎಂಬುದಾಗಿ ವಿಂಗಡಿಸಬಹುದು.

### ದಿವಾಣಿ ಸಂಹಿತೆ 
ದಿವಾಣಿ ಸಂಹಿತೆಯಲ್ಲಿ ಸಾಮಾನ್ಯ ತತ್ತ್ವಗಳು, ಕರಾರುಗಳಿಗೆ ಅನ್ವಯಿಸುವ ನ್ಯಾಯಸೂತ್ರಗಳು, ಸ್ವತ್ತಿಗೆ ಸಂಬಂಧಿಸಿದ ನ್ಯಾಯಸೂತ್ರಗಳು, ಕೌಟುಂಬಿಕ ವಿಷಯಗಳಿಗೆ ಸಂಬಂಧಿಸಿದ ನ್ಯಾಯ ಸೂತ್ರಗಳು ಮತ್ತು ಉತ್ತರಾಧಿಕಾರ ಎಂಬ 5 ಭಾಗಗಳಿವೆ.

* ಪ್ರಥಮ ಭಾಗದಲ್ಲಿ ದಿವಾಣಿ ನ್ಯಾಯದ ಸಾಮಾನ್ಯ ತತ್ತ್ವಗಳನ್ನು ವಿವೇಚಿಸುವಲ್ಲಿ ನ್ಯಾಯದ ಸಾಮಾನ್ಯ ಲಕ್ಷಣಗಳು, ವ್ಯಕ್ತಿ ಮತ್ತು ವಿಧಿಬದ್ಧ ವ್ಯಕ್ತಿ, ವಿಧಿಬದ್ಧವಲ್ಲದ ಮತ್ತು ವಿವರ್ಜ್ಯ ಕ್ರಿಯೆಗಳು, ಸರ್ವಸಮಾನತೆಯ ಆಧಾರದ ಮೇಲೆ ವಿವಾದಗಳನ್ನು ನಿರ್ಧರಿಸಲು ನ್ಯಾಯಾಧೀಶರಿಗೆ ಕೊಡಲಾಗಿರುವ ಅಧಿಕಾರ, ಸ್ವರಕ್ಷಣೆ, ಸ್ವಸಹಾಯ ಮುಂತಾದವುಗಳ ಬಗ್ಗೆ ಮತ್ತು ಕರಾರುಗಳ ಬಗ್ಗೆ ಹೇಳಲಾಗಿದೆ.
* ಎರಡನೆಯ ಭಾಗದಲ್ಲಿ ಕರಾರುಗಳನ್ನು ಕುರಿತ ನ್ಯಾಯದ ವಿವರಣೆ ಇದೆ. ಸ್ವತ್ತಿನ ವಿಕ್ರಯದ ತತ್ತ್ವಗಳನ್ನು ಇಲ್ಲಿ ಉಲ್ಲೇಖಿಸಲಾಗಿದೆ. ಕರಾರುಗಳನ್ನು ಕಾರ್ಯರೂಪಕ್ಕೆ ತರುವುದನ್ನು ವಿವರಿಸಲಾಗಿದೆ. ಸ್ಥಿರಸ್ವತ್ತಿನ ವಿಕ್ರಯ, ಒಡೆತನದ ಹಸ್ತಾಂತರ ಇವುಗಳ ಬಗ್ಗೆಯೂ ಈ ಭಾಗದಲ್ಲಿ ಹೇಳಲಾಗಿದೆ. ವ್ಯವಹಾರಾಪಕೃತ್ಯದ ಬಗೆಗಿನ ಉಪಬಂಧಗಳೂ ಈ ಭಾಗದಲ್ಲಿವೆ.
* ಸ್ವತ್ತನ್ನು ಕುರಿತ, ಎಂದರೆ ಸ್ವಾಧೀನತೆ ಮತ್ತು ಒಡೆತನ ಇವುಗಳ ಸಂಬಂಧದ ನ್ಯಾಯಸೂತ್ರಗಳು, ಸ್ವತ್ತು ಸಂಗ್ರಹಣೆಯ ವಿವಿಧ ರೀತಿಗಳು, ಸ್ವತ್ತಿಗೆ ಸಂಬಂಧವಿರುವ ಹಕ್ಕುಬಾಧ್ಯತೆಗಳು, ಒತ್ತೆ ಮುಂತಾದವುಗಳಿಗೆ ಸಂಬಂಧಿಸಿದ ಉಪಬಂಧಗಳು ಮೂರನೆಯ ಭಾಗದಲ್ಲಿವೆ.
* ನಾಲ್ಕನೆಯ ಭಾಗದಲ್ಲಿ ವಿವಾಹ ನಿಶ್ಚಿತಾರ್ಥ, ವಿವಾಹ, ತಂದೆ ತಾಯಿ ಮಕ್ಕಳ ಪರಸ್ಪರ ಸಂಬಂಧ, ಔರಸತ್ವ, ಪಾಲಕರ ಕರ್ತವ್ಯಗಳು ಇವೇ ಮುಂತಾದ ವಿಷಯಗಳಿಗೆ ಅನ್ವಯಿಸುವ ನ್ಯಾಯಸೂತ್ರಗಳು ಇವೆ.
* ಉತ್ತರಾಧಿಕಾರಕ್ಕೆ ಸಂಬಂಧವಿರುವ ಉಪಬಂಧಗಳು ಐದನೆಯ ಭಾಗದಲ್ಲಿವೆ. ಇಚ್ಛಾಪತ್ರಮೂಲವಾದ ಉತ್ತರಾಧಿಕಾರ, ಇಚ್ಛಾಪತ್ರಹೀನ ಉತ್ತರಾಧಿಕಾರ, ಬಲವಂತದ ಉತ್ತರಾಧಿಕಾರ-ಹೀಗೆ ಮೂರು ರೀತಿಯ ಉತ್ತರಾಧಿಕಾರ ನಿಯಮಗಳಿವೆ.

ವಾಣಿಜ್ಯಕ್ಕೆ ಸಂಬಂಧಿಸಿದ 1804ರ ಫ್ರೆಂಚ್ ಮಾದರಿಯ ವಾಣಿಜ್ಯ ಸಂಹಿತೆ 1821ರ ವರೆಗೆ ಆಚರಣೆಯಲ್ಲಿತ್ತು. 1878ರ ವರೆಗೆ ಹೆಚ್ಚು ಬದಲಾವಣೆಗಳು ಆಗಲಿಲ್ಲ. 1878ರಲ್ಲಿ ದಿವಾಳಿತನಕ್ಕೆ ಸಂಬಂಧಿಸಿದ ಕಾನೂನು ಬದಲಾಯಿತು. ಹಾಗೆಯೇ 1958ರಲ್ಲಿ ಹೊಸ ಸಾಮುದ್ರವಿಧಿಗಳು ಆಚರಣೆಯಲ್ಲಿ ಬಂದವು. ಇವಲ್ಲದೆ ಅನೇಕ ಆಧುನಿಕ ಕಾನೂನುಗಳು ಜಾರಿಗೆ ಬಂದಿವೆ. ವಿಮಾ ಉದ್ಯಮವನ್ನು ನಿಗಮಗಳು ಮಾತ್ರ ನಡೆಯಿಸಬಹುದು. ಈ ವ್ಯವಹಾರ ಸರ್ಕಾರದ ನಿಯಂತ್ರಣಕ್ಕೊಳಪಟ್ಟಿರುತ್ತದೆ.

1834ರ ದಿವಾಣಿ ಸಂಹಿತೆಗೆ ಅನೇಕ ಬಾರಿ ತಿದ್ದುಪಡಿ ಮಾಡಲಾಗಿದೆ. ಎಲ್ಲ ದಿವಾಣಿ ವಿವಾದಗಳಲ್ಲಿ ಮೌಖಿಕ ವಾದ ಮತ್ತು ಪ್ರತಿವಾದಗಳಿಗೆ ಅವಕಾಶ ಉಂಟು. ಮ್ಯಾಜಿಸ್ಟ್ರೇಟರ ನ್ಯಾಯಾಲಯದ, ಮೂಲಾಧಾರವಿರುವ ನ್ಯಾಯಾಧೀಶರ ನ್ಯಾಯಾಲಯದ, ಅಪೀಲು ನ್ಯಾಯಾಲಯಗಳ, ಆರಿಜಪಗಸ್ ಎಂಬ ಶ್ರೇಷ್ಠ ನ್ಯಾಯಾಲಯದ ವ್ಯವಸ್ಥೆಯಿದೆ. 1968ರಲ್ಲಿ ಹೊಸ ದಿವಾಣಿ ಸಂಹಿತೆ ಆಚರಣೆಗೆ ಬಂತು. ನ್ಯಾಯಾಲಯದ ಸುಧಾರಣೆ ಮತ್ತು ಪ್ರಕ್ರಿಯೆಯ ಸುಧಾರಣೆ ಈ ಹೊಸ ಸಂಹಿತೆಯ ಉದ್ಧೇಶ.

ದಂಡಸಂಹಿತೆ ಮತ್ತು 1834ರ ದಂಡ ಪ್ರಕ್ರಿಯಾಸಂಹಿತೆಗಳಿಗೆ ಬದಲಾಗಿ 1951ರಲ್ಲಿ ಹೊಸ ಸಂಹಿತೆಗಳು ಜಾರಿಗೆ ಬಂದವು. ಹಿಂದಿನ ಅನುಭವ ಇದರಲ್ಲಿ ವ್ಯಕ್ತವಾಗಿದೆ. ಕಾನೂನುಬಾಹಿರವಾಗಿ ಯಾವ ದಂಡವನ್ನೂ ವಿಧಿಸಲಾಗುವುದಿಲ್ಲ ಎಂಬ ತತ್ತ್ವವನ್ನು ದಂಡಸಂಹಿತೆಯಲ್ಲಿ ಅಳವಡಿಸಲಾಗಿದೆ. ಅಪರಾಧಗಳ ವರ್ಗೀಕರಣ ಮುಂತಾದ ವಿಷಯಗಳನ್ನು ಪ್ರತಿಪಾದಿಸಲಾಗಿದೆ. ಅಪರಾಧಗಳನ್ನು ಮತ್ತು ದಿವಾಣಿ ವಿವಾದಗಳನ್ನು ಒಬ್ಬನೇ ನ್ಯಾಯಾಧೀಶ ಬಗೆಹರಿಸಬಹುದು. ಘೋರ ಅಪರಾಧಗಳನ್ನು ತಡೆಯಲು ಜಾಹೀರುಮಾಡುವ ವಿಧಾನವನ್ನು ದಂಡಪ್ರಕ್ರಿಯಾ ಸಂಹಿತೆಯಲ್ಲಿ ಅಳವಡಿಸಲಾಗಿದೆ. ಬಾಲಾಪರಾಧ, ಮನೋರೋಗಿಗಳ ಅಪರಾಧಗಳು ಮುಂತಾದ ವಿಷಯಗಳು ಇದರಲ್ಲಿವೆ.

1909ರ ಶಾಂತಿಯುತ ಕ್ರಾಂತಿ ಸಾಮಾಜಿಕ ಕಾನೂನುಗಳ ದೃಷ್ಟಿಯಿಂದ ಒಂದು ಹೊಸ ಯುಗಕ್ಕೆ ನಾಂದಿಯಾಯಿತು. ಕಾರ್ಮಿಕ ಹಿತರಕ್ಷಣೆಯ ದಿಶೆಯಲ್ಲಿ ಅನೇಕ ಕಾನೂನುಗಳು ಜಾರಿಗೆ ಬಂದಿವೆ. ಕೆಲಸದ ಸ್ಥಳ, ವಾರ್ಷಿಕ ಬಿಡುವು, ಕೂಲಿ ಇವುಗಳ ಸಂಬಂಧದಲ್ಲಿ ಸುಧಾರಣೆಗಳು ಆಗಿವೆ. 1920ರಿಂದ ಈಚೆಗೆ ಮತ್ತಷ್ಟು ಸುಧಾರಣೆಗಳು ಆಗಿವೆ. ಕೆಲಸದಿಂದ ತೆಗೆದು ಹಾಕುವುದು, ಪರಿಹಾರ ನೀಡಿಕೆ, ಕಾರ್ಮಿಕ ಮಧ್ಯಸ್ಥ ನಿರ್ಣಯ ಹಾಗೂ ಸಾಮಾಜಿಕ ಭದ್ರತೆ, ಕಾರ್ಮಿಕರ ಪರಿಹಾರ-ಹೀಗೆ ಅನೇಕ ವಿಷಯಗಳ ಬಗ್ಗೆ ಕಾನೂನುಗಳು ಇವೆ.

ದಿವಾಣಿ ಸಂಹಿತೆಯಲ್ಲಿ ಅಂತರರಾಷ್ಟ್ರೀಯ ವೈಯಕ್ತಿಕ ನ್ಯಾಯಕ್ಕೆ ಸಂಬಂಧಿಸಿದ ಉಪಬಂಧಗಳಿವೆ. ಯಾವೊಂದೂ ವಿವಾದಕ್ಕೆ ಗ್ರೀಕ್ ಕಾನೂನುಗಳು ಅನ್ವಯವಾಗಬೇಕೆ, ಇಲ್ಲವೆ ಇತರ ದೇಶಗಳ ಕಾನೂನುಗಳು ಅನ್ವಯವಾಗಬೇಕೆ ಎಂಬುದಕ್ಕೆ ಆಯಾ ದೇಶಗಳೊಂದಿಗೆ ಗ್ರೀಕ್ ದೇಶ ಮಾಡಿಕೊಂಡಿರುವ ಒಪ್ಪಂದ ಆಧಾರವಾಗಿರುತ್ತದೆ. ಹೆಚ್ಚಾಗಿ ಒಂದೇ ದೇಶದ ಕಾನೂನುಗಳು ಅನ್ವಯವಾಗುವುದಕ್ಕೆ ಅವಕಾಶವಿದೆ. ಗ್ರೀಕ್ ದೇಶವಾಸಿ ಮತು ಪ್ರಜೆ ಎಂಬ ಆಧಾರದ ಮೇಲೆ ಅಂತರರಾಷ್ಟ್ರೀಯ ವೈಯಕ್ತಿಕ ನ್ಯಾಯವನ್ನು ಅನ್ವಯಿಸಲಾಗುತ್ತದೆ. ರಾಜ್ಯರಹಿತರಾಗಿದ್ದವರಿಗೆ ವಾಸದ ನಿಮಿತ್ತ ಕೆಲವು ಹಕ್ಕುಬಾಧ್ಯತೆಗಳು ದೊರಕುತ್ತವೆ. 1955ರಲ್ಲಿ ಹೊಸ ಗ್ರೀಕ್ ಪ್ರಜೆತನದ ಸಂಹಿತೆ (Greek citizenship code) ಆಚರಣೆಯಲ್ಲಿ ಬಂತು. ಅದರಲ್ಲಿ ಪ್ರಜೆತನವನ್ನು ಹೇಗೆ ಪಡೆಯಬಹುದು ಮತ್ತು ಕಳೆದುಕೊಳ್ಳಬಹುದು ಎಂಬುದನ್ನು ಹೇಳಲಾಗಿದೆ. ಕೆಲವೊಂದು ಸಂಧರ್ಭಗಳಲ್ಲಿ ಗ್ರೀಕ್ ಸ್ತ್ರೀ ಪ್ರಜೆ ಬೇರೆ ರಾಷ್ಟ್ರದ ಪ್ರಜೆಯೊಂದಿಗೆ ವಿವಾಹವಾದರೂ ತನ್ನ ಗ್ರೀಕ್ ಪ್ರಜೆತನವನ್ನು ಉಳಿಸಿಕೊಳ್ಳಬಹುದು. ವಿದೇಶಿಯರಿಗೂ ಮತ್ತು ಶಾಸನ ದೃಷ್ಟಿಯಲ್ಲಿ ಸಮಾನತೆಯ ಹಕ್ಕು ಕೊಡಲಾಗಿದೆ. ಕಾನೂನು ಮತ್ತು ವೈದ್ಯವೃತ್ತಿಗಳನ್ನು ಗ್ರೀಕ್ ಪ್ರಜೆಗಳಿಗೆ ಮಾತ್ರ ಕಾಯ್ದಿರಿಸಲಾಗುತ್ತದೆ.

ಅಂತರರಾಷ್ಟ್ರೀಯ ಸಾರ್ವತ್ರಿಕ ನ್ಯಾಯದ ಸಾಮಾನ್ಯ ನಿಯಮಗಳನ್ನು ದೇಶದ ಇತರ ಕಾನೂನುಗಳಂತೆ ಪರಿಗಣಿಸಲಾಗುತ್ತದೆ. ವಿದೇಶಗಳೊಂದಿಗೆ ಮಾಡಿಕೊಂಡ ಮತ್ತು ಅಂತರರಾಷ್ಟ್ರೀಯ ಒಡಂಬಡಿಕೆಗಳು ಕಾನೂನು ರೂಪದಲ್ಲಿ ಆಚರಣೆಗೆ ಬರಬೇಕಾದರೆ ಸಂಸತ್ತಿನಿಂದ ಆ ಬಗ್ಗೆ ಶಾಸನವಾಗಬೇಕಾಗಿದೆ.

ಗ್ರೀಸ್ ಅನೇಕ ಅಂತರರಾಷ್ಟ್ರೀಯ ಸಂಸ್ಥೆಗಳಲ್ಲಿ ಸದಸ್ಯತ್ವ ಪಡೆದಿದೆ. ವಿದೇಶಗಳೊಂದಿಗೆ ಸಾರಿಗೆ ಸಂಪರ್ಕಗಳನ್ನು ಹೊಂದಿರುವುದು ಜೊತೆಗೆ ಅನೇಕ ದೇಶಗಳೊಂದಿಗೆ ಪರಸ್ಪರವಾಗಿ ವಾಣಿಜ್ಯ ಮುಂತಾದ ಒಪ್ಪಂದಗಳನ್ನು ಮಾಡಿಕೊಂಡಿದೆ. ಪರರಾಷ್ಟ್ರಗಳೊಂದಿಗೆ ರಾಜಕೀಯ ಸಂಬಂಧಗಳನ್ನು ಇಟ್ಟುಕೊಂಡಿದೆ. ಹೀಗೆ ಆಧುನಿಕ ಅಂತರರಾಷ್ಟ್ರೀಯ ನ್ಯಾಯ ಗ್ರೀಕ್ ನ್ಯಾಯದ ಮೇಲೆ ಪ್ರಭಾವ ಬೀರುತ್ತಿದೆ. ಇದೇ ರೀತಿ ನ್ಯಾಯದ ಇತಿಹಾಸ ಅಂತರರಾಷ್ಟ್ರೀಯ ನ್ಯಾಯದ ಇತಿಹಾಸದ ಮೇಲೆ ಪ್ರಭಾವ ಬೀರಿದೆ. ಪ್ರಜಾತಂತ್ರ ಸ್ವರೂಪದ ಸರ್ಕಾರ, ಮಧ್ಯಸ್ಥಿಕೆಯ ಮೂಲಕ ವಿವಾದಗಳನ್ನು ಇತ್ಯರ್ಥಗೊಳಿಸುವ ವಿಧಾನ ಮುಂತಾದ ಕೊಡುಗೆಗಳ ಮೂಲಕ ತನ್ನ ವಿಶಿಷ್ಟತೆಯನ್ನು ಎತ್ತಿ ತೋರಿಸುತ್ತದೆ.

## ಉಲ್ಲೇಖಗಳು 
## ಗ್ರಂಥಸೂಚಿ 
* 
* 

ವರ್ಗ:ನ್ಯಾಯಾಂಗ ವ್ಯವಸ್ಥೆ
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ